KOMMISSIONENS FORORDNING (EF) Nr. 2481/95 af 25. oktober 1995 om ændring af forordning (EF) nr. 1502/95 om gennemførelsesbestemmelser for produktionsåret 1995/96 til Rådets forordning (EØF) nr. 1766/92 for så vidt angår fastsættelse af importtold for korn

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992, om den fælles markedsordning for korn (1), senest ændret ved forordning (EF) nr. 1863/95 (2), særlig artikel 10, stk. 4, og

ud fra følgende betragtninger:

Ifølge artikel 2, stk. 1, tredje afsnit, i Kommissionens forordning (EF) nr. 1502/95 (3), ændret ved forordning (EF) nr. 1817/95 (4), justeres importtolden i perioden mellem to fastsættelser med forskellen mellem interventionsprisen i fastsættelsesmåneden forhøjet med 55 % og interventionsprisen i importmåneden forhøjet med samme procentsats; i praksis volder denne justering problemer for medlemsstaternes toldmyndigheder; for at forenkle systemet kan Kommissionen foretage justeringer ved at fastsætte importtolden ved begyndelsen af hver måned;

ligeledes af forenklingshensyn skal den sikkerhed, der er nævnt i artikel 2, stk. 5, litra c), og i artikel 5, i forordning (EF) nr. 1502/95, stilles over for medlemsstaternes toldmyndigheder og ikke over for det licensudstedende organ; bestemmelserne i artikel 6, stk. 3, sidste afsnit, i samme forordning, om frigivelse af sikkerhedsstillelserne skal tilpasses i overensstemmelse hermed; forordning (EF) nr. 1502/95 bør derfor ændres;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

I forordning (EF) nr. 1502/95 foretages følgende ændringer:

1) I artikel 2:

a) affattes stk. 1 således:

»1. Den i artikel 10, stk. 2, i forordning (EØF) nr. 1766/92 omhandlede importtold for produkter henhørende under

- KN-kode 1001 10 00 til 1001 90 99 (undtagen blandsæd)

- KN-kode 1002 00

- KN-kode 1003 00 10 og 1003 00 90

- KN-kode 1005 10 90 og 1005 90 00, og

- KN-kode 1007 00 90

beregnes dagligt og fastsættes af Kommissionen hver anden onsdag og den sidste arbejdsdag i hver måned med virkning henholdsvis fra den førstfølgende arbejdsdag og den første dag i den følgende måned. Hvis den gennemsnitlige importtold i den periode, som tolden er fastsat for, afviger med 5 ECU/ton eller derover fra den fastsatte toldsats, foretages en tilsvarende justering. Den importtold, der fastsættes den sidste arbejdsdag i hver måned, baseres på interventionsprisen for den følgende måned.

Hvis den onsdag, hvor importtolden skal fastsættes, ikke er en arbejdsdag for Kommissionen, fastsættes importtolden den førstfølgende arbejdsdag.«

b) affattes stk. 5, litra c), således:

»c) at importøren stiller en sikkerhed på 8 ECU/ton over for de kompetente myndigheder. Denne sikkerhed frigives, når den erhvervsdrivende fremlægger bevis for, at den endelige anvendelse berettiger til, at der er lagt en kvalitetspræmie oven i prisen på den i litra a) nævnte råvare. Dette bevis skal på tilfredsstillende vis for de kompetente myndigheder i importmedlemsstaten vise, at alle de indførte mængder er blevet forarbejdet til det i litra a) angivne produkt inden for den i litra b) omhandlede frist. Når forarbejdningen finder sted i en anden medlemsstat end importmedlemsstaten, leveres beviset for forarbejdningen ved kontroleksemplar T5.«

2) Artikel 5, andet led, affattes således:

»- ansøgeren har givet skriftligt tilsagn om over for de kompetente myndigheder at stille en særlig sikkerhed ud over den, der er fastsat i Kommissionens forordning (EF) nr. 1162/95 (1), den dag, hvor angivelsen til fri omsætning antages, såfremt importtolden for den i rubrik 20 angivne kvalitet ikke er den højeste for det pågældende produkts kategori. Denne sikkerhed er lig med forskellen på dagen for antagelsen af angivelsen til fri omsætning mellem den højeste told og den told, der gælder for den angivne kvalitet, forhøjet med et tillæg på 5 ECU/ton.«

3) Artikel 6, stk. 3, affattes således:

»3. Hvis analysen resulterer i, at den indførte hvede klassificeres i en lavere standardkvalitet end den, der er angivet i importlicensen, skal importøren erlægge forskellen mellem det i licensen anførte produkts og det faktisk indførte produkts importtold. I så tilfælde frigives den i artikel 5 omhandlede sikkerhed bortset fra tillægget på 5 ECU/ton.

Såfremt ovennævnte forskel ikke er betalt inden en måned, fortabes den sikkerhed, som er nævnt i artikel 5.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 25. oktober 1995.

På Kommissionens vegne

Franz FISCHLER

Medlem af Kommissionen

(1) EFT nr. L 181 af 1. 7. 1992, s. 21.

(2) EFT nr. L 179 af 29. 7. 1995, s. 1.

(3) EFT nr. L 147 af 30. 6. 1995, s. 13.

(4) EFT nr. L 175 af 27. 7. 1995, s. 23.